एक बार मधु लिमये ने मुंबई में एक व्याख्यान दिया था. वर्तमान राजनीति का संकट. उन्होंने दो विचारकों का एक उद्धरण दिया. फ़िर अपनी बात शुरू की. कहा कि आज राजनीति, राजनेता और दल ये सब शब्द लोगों में तिरस्कार की भावना पैदा करते हैं और उसमें संकीर्ण स्वार्थवादिता की बू आती है. नेता सिर्फ़ वादा करते हैं. बड़ी बातें करते हैं. कुछ करते नहीं. इसलिए उन्होंने पूरी राजनीति को अविश्वसनीय बना दिया है. फिर उन्होंने आगे कहा, आज भारतीय राजनीति में हो क्या रहा है? लोकतंत्र की पांच संस्थाएं हैं. एक संस्था हो गयी हमारी पार्लियामेंट. दूसरी, हमारा प्रेस. तीसरी, हमारी न्यायपालिका. चौथी, हमारे राजनीतिक दल. पांचवीं, नौकरशाही तथा पुलिस प्रशासन. फिर उन्होंने कहा, ये पांच संस्थाएं ठीक नहीं रहेंगी, तो लोकतंत्र नहीं चल पायेगा. मधु लिमये ने कहा - आज राजनीतिक दलों में क्या हो रहा है? और बताया, देश में जो दलों की सबसे बड़ी कमजोरी है… वह है, कि राजनीतिक दलों में सूबेदारों का राज चल रहा है, जिसको वार लारडिज्म कहा जाता है इनका कोई राष्ट्रीय दृष्टिकोण नहीं होता. ये सिद्धांतों के प्रति वफ़ादार नहीं होते. ये अपने राज्य के अंदर अपने दायरे में, अपनी जागीर में, अपने सूबे में, लोकतंत्र को नहीं पनपने देते. कार्यकर्ता को आगे नहीं बढ़ने देते. इस तरह दलों में अंदरूनी लोकतंत्र है ही नहीं. इसी तरह नौकरशाही, प्रेस, पुलिस प्रशासन सबकी स्थिति है. आज कहां संघर्ष है? कहां आदर्श है? कहां बदलाव के प्रति समर्पित लोग हैं? बुद्धिजीवी तो और पस्त, निराश और चारण की भूमिका में हैं. इस देश में कहां सामाजिक परिवर्तन की राजनीति हो रही है? नया समाज गढ़ने का विचार कहां है?